ΑΘΗΝΑ 14/3/2017

ΑΡ.ΠΡΩΤ.: 2846

**ΑΞΟΝΙΚΟΙ ΤΟΜΟΓΡΑΦΟΙ**

**ΕΡΕΥΝΑ ΤΗΣ ΠΟΕΔΗΝ**

**ΚΑΤΑΣΤΑΣΗ ΑΞΟΝΙΚΩΝ ΤΟΜΟΓΡΑΦΩΝ**

**ΣΤΑ ΔΗΜΟΣΙΑ ΝΟΣΟΚΟΜΕΙΑ**

* **Νοσοκομεία δεν διαθέτουν Αξονικό Τομογράφο και εφημερεύουν**
* **Μεγάλα Νοσοκομεία με χαλασμένους Αξονικούς Τομογράφους**
* **Σκοπιμότητες ή έλλειψη χρημάτων για επισκευή και αντικατάσταση;**
* **Αξονικοί Νοσοκομείων που έφαγαν τα ψωμιά τους**
* **ΣΙΣΜΑΝΟΓΛΕΙΟ παρά τις επισημάνσεις συνεχίζει να είναι χαλασμένος ο Αξονικός**

**ΑΜΑΛΙΑ ΦΛΕΜΙΓΚ εξυπηρετεί το ΣΙΣΜΑΝΟΓΛΕΙΟ. Χαλασμένος ο εκτυπωτής. Δεν εκδίδει φίλμ**

**Πέμπτη 9/3/2017 διεκομίσθη ασθενής με εγκεφαλικό επεισόδιο. Οι ιατροί σήκωσαν τα χέρια ψηλά. Και για πόσους άλλους;**

* **Από Λάρισα έως Αθήνα δεν υπάρχει Αξονικός στα Νοσοκομεία που είναι ανεπτυγμένα στην Εθνική Οδό**
* **Το ίδιο και στο Αίγιο (εθνική οδός)**
* **Τροχαία περιστατικά με σοβαρές κρανιοεγκεφαλικές κακώσεις κινδυνεύουν να μείνουν παράλυτοι ή να χάσουν τη ζωή τους από τις καθυστερήσεις στην διάγνωση και την αντιμετώπιση τους**
* **Αξονικοί δεν δουλεύουν λόγω έλλειψης προσωπικού.**
* **Εξαιτίας της κατάρρευσης των Δημόσιων Νοσοκομείων για επισκευή ή προμήθεια Αξονικών, οι Διοικήσεις απευθύνονται αποκλειστικά και μόνο στα Ιδρύματα, τις Τράπεζες και Συλλόγους για Δωρεές**

**Γιατί δεν απευθύνονται στον κο Πολάκη;**

**Πεθαίνουν ή όχι ασθενείς κύριε Πολάκη;**

Οι Δημόσιες Δαπάνες Υγείας βρίσκονται σε τριτοκοσμικά επίπεδα. Είναι 5% του ΑΕΠ, όταν ο μέσος όρος των Χωρών της Ευρωπαϊκής Ένωσης είναι 7,5%. Η κατάσταση στα Δημόσια Νοσοκομεία ημέρα με την ημέρα χειροτερεύει**. Ο ιατροτεχνολογικός εξοπλισμός είναι «για τα σκουπίδια». Η υλικοτεχνική υποδομή και ο ξενοδοχειακός εξοπλισμός «είναι για τα μπάζα». Την πληρώνουν Ασθενείς με τη ζωή τους (νοσοκομειακές λοιμώξεις).** **Τι φταίει για τον σοβαρό τραυματισμό του Ιατρού στο Νοσοκομείο «Η ΕΛΠΙΣ»;;;**

**Η ασφαλής λειτουργία ενός Δημοσίου Νοσοκομείου εξαρτάται άμεσα από την κατάσταση του Ιατροτεχνολογικού του εξοπλισμού.**

Είναι εξωφρενικό να εφημερεύουν Νοσοκομεία χωρίς να διαθέτουν σε λειτουργία Αξονικό Τομογράφο.

**Σοβαρά έκτακτα περιστατικά προσέρχονται στα Τμήματα Επειγόντων Περιστατικών των εφημερευόντων Νοσοκομείων** και για την αντιμετώπισή τους απαιτείται η άμεση διάγνωση της Νόσου με Αξονική Τομογραφία. Αξονικός δεν λειτουργεί και έτσι διακομίζονται σε Ιδιωτικά Διαγνωστικά Κέντρα ή σε άλλα Νοσοκομεία. **Χάνεται πολύτιμος χρόνος που μπορεί να αποβεί μοιραίος για τη ζωή τους.**

**Υπάρχουν περιπτώσεις (π.χ. Σισμανόγλειο) που οι Ιατροί σε άκρως επείγοντα περιστατικά (π.χ. αιμορραγίες) που η ζωή των Ασθενών κρέμεται σε μια κλωστή, χειρουργούν στα τυφλά, επειδή δεν υπάρχουν περιθώρια καθυστέρησης για διακομιδή προκειμένου να γίνει Αξονική Τομογραφία.** **Διασωληνωμένοι Ασθενείς από κλινικές ή ΜΕΘ διακομίζονται** σε άλλα Νοσοκομεία ή σε Ιδιωτικά Διαγνωστικά Κέντρα για Αξονική Τομογραφία. Δεν είναι μόνο η ταλαιπωρία που υφίστανται τα έκτακτα περιστατικά, αλλά και η απροσδιόριστη επιβάρυνση της Υγείας τους. **Μπορεί να στοιχίσει τη ζωή τους ή μπορεί να επιφέρει μόνιμες σοβαρές βλάβες που δεν αποκαθίστανται.**

**Στο Σισμανόγλειο Νοσοκομείο πάλι αυτό τον καιρό δεν λειτουργεί ο Αξονικός Τομογράφος.** Είναι χαλασμένος. Είναι Νοσοκομείο κορμός στις εφημερίες της Αττικής. Θυμηθείτε ότι αναδείξαμε με Δελτίο Τύπου 4/10/2016 ότι οι Ιατροί λόγω βλάβης του Αξονικού αναγκάστηκαν να χειρουργήσουν στα τυφλά, άκρως επείγον περιστατικό. Έχει φάει τα ψωμιά του ο εν λόγω Αξονικός. Υποτίθεται τότε με Δωρεά της Εθνικής Τράπεζας αγοράστηκαν οι λυχνίες αξίας 60.000 ευρώ και ο Αξονικός επισκευάστηκε. Και όμως. Δεν επισκευάστηκε!!!

Ο Αξονικός συνεχίζει να είναι χαλασμένος. Το Νοσοκομείο εξυπηρετείται από το ΑΜΑΛΙΑ ΦΛΕΜΙΓΚ. Στο **Αμαλία Φλέμιγκ ο Αξονικός είναι παλαιός και συχνά εμφανίζει βλάβες**. Τώρα δεν δουλεύει ο εκτυπωτής και δεν εκτυπώνονται τα φιλμ των εξετάσεων. **Τι κάνουν λοιπόν οι Ιατροί του ΤΕΠ του ΣΙΣΜΑΝΟΓΛΕΙΟΥ όταν στέλνουν Ασθενείς για Αξονική στο Αμαλία Φλέμιγκ;** Παίρνουν τις απαντήσεις τηλεφωνικά!!!

Πως μπορούν λοιπόν προφορικά να χειρουργήσουν με ασφάλεια Ασθενείς χωρίς να διαθέτουν τα φιλμ προκειμένου να έχουν ακριβή εικόνα της κατάστασης του Ασθενούς.

**Παράδειγμα: Την προηγούμενη Πέμπτη 9/3/2017 προσήλθε Ασθενής με εγκεφαλικό επεισόδιο στην εφημερία του Σισμανογλείου**. Διακομίστηκε στο Αμαλία Φλέμιγκ για Αξονική Τομογραφία. Ο εκτυπωτής του Αξονικού ήταν χαλασμένος. **Οι απαντήσεις δόθηκαν προφορικά από το τηλέφωνο και οι Ιατροί προβληματίστηκαν για τον τρόπο αντιμετώπισης τους Ασθενούς. Με διακομιδή στον ΕΥΑΓΓΕΛΙΣΜΟ ή με εισαγωγή στο ΣΙΣΜΑΝΟΓΛΕΙΟ;;; Τραγικές καταστάσεις!!!**

Πώς είναι δυνατόν οι Ιατροί του ΣΙΣΜΑΝΟΓΛΕΙΟΥ να χειρουργήσουν Ασθενείς που προσέρχονται στα ΤΕΠ με σοβαρές κρανιοεγκεφαλικές κακώσεις ή ανευρύσματα κοιλιακής αορτής (εσωτερικές αιμορραγίες) όπως συνέβη πέρυσι με προφορική ενημέρωση για τα αποτελέσματα της Αξονικής.

Χάνονται Ασθενείς εξαιτίας της έλλειψης Αξονικών Τομογράφων. Είναι αδιανόητο να εφημερεύουν Νοσοκομεία χωρίς να διαθέτουν Αξονικό. Σοβαρά περιστατικά, τροχαία ατυχήματα με κρανιοεγκεφαλικές κακώσεις, που είναι επιβεβλημένη η διενέργεια Αξονικής Τομογραφίας προκειμένου να χειρουργηθούν ταλαιπωρούνται και κινδυνεύουν. **Δυστυχώς στην Ελλάδα του κου Τσίπρα και του κου Πολάκη οι ασθενείς γίνονται μπαλάκι από Νοσοκομείο σε Νοσοκομείο ή προς τα Ιδιωτικά Διαγνωστικά Κέντρα**. Καθυστερεί η χειρουργική αντιμετώπισή τους και εκ τούτω μειώνονται κατά πολύ οι πιθανότητες να κερδίσουν τη μάχη για τη ζωή. Πολλοί που καταφέρνουν να ζήσουν αντιμετωπίζουν μόνιμες σωματικές βλάβες.

Τα Ιδιωτικά Διαγνωστικά Κέντρα είναι στημένα δίπλα στα Νοσοκομεία της Αττικής, της Θεσσαλονίκης και σε όλες τις πόλεις της περιφέρειας. **Κάνουν χρυσές δουλειές**.

**Πολλές φορές οι ιδιοκτήτες των Ιδιωτικών Διαγνωστικών Κέντρων (ιδιοκτήτες φανεροί ή κρυφοί) πιέζουν με την πολιτική και οικονομική εξουσία που κατέχουν τις Διοικήσεις των Νοσοκομείων να μην προβούν σε ενέργειες προμήθειας Αξονικού Τομογράφου ή να αποφεύγουν να επισκευάζουν τις βλάβες.**

Για τους νοσηλευόμενους Ασθενείς το κόστος των Αξονικών στα Ιδιωτικά Διαγνωστικά Κέντρα τα πληρώνουν οι ελλειμματικοί προϋπολογισμοί των Νοσοκομείων. Εκεί έχουν χρήματα να δώσουν. Για να αγοράσουν κανένα σεντόνι δεν έχουν. Για τους εξωτερικούς Ασθενείς πληρώνει ο ΕΟΠΥΥ και οι πολίτες συμμετοχή 25%. Ο ΕΟΠΥΥ πληρώνει **πάνω από 75εκ. ευρώ** το χρόνο στα Ιδιωτικά Διαγνωστικά Κέντρα για Αξονικές Τομογραφίες **και 20εκατ.ευρώ πληρώνουν** συμμετοχή από τη τσέπη τους οι πολίτες.

Εάν λειτουργούσαν οι Αξονικοί των Νοσοκομείων, οι πολίτες θα εξυπηρετούνταν από τα Νοσοκομεία χωρίς συμμετοχή. Ταυτόχρονα δεν θα πλήρωνε εκατομμύρια ευρώ ο ΕΟΠΥΥ. **Τα χρήματα αυτά του ΕΟΠΥΥ θα μπορούσαν να αξιοποιηθούν για συντήρηση των κτιρίων και επισκευή των Αξονικών των Νοσοκομείων. Πως λοιπόν πατάσσει τη διαφθορά και τη διαπλοκή ο κος Πολάκης;** **Οι περισσότεροι Αξονικοί Τομογράφοι των Νοσοκομείων είναι για τα σκουπίδια.** Μονοτομικοί έχουν φάει τα ψωμιά τους. Τα Νοσοκομεία δεν έχουν χρήματα να αγοράσουν ανταλλακτικά και να επισκευάσουν τους Αξονικούς Τομογράφους. Χαλάνε και μένουν χαλασμένοι για μεγάλο χρονικό διάστημα. **Απευθύνονται για δωρεές προμήθειας ανταλλακτικών και επισκευής στα Ιδρύματα της χώρας ή σε τράπεζες και ιδιώτες!!!** Απευθύνονται μέχρι και σε Έλληνες του εξωτερικού που έχουν συστήσει συλλόγους φίλων κάθε πόλης. Εκεί φτάσαμε!!! Η Υγεία των πολιτών να εξαρτάται από την φιλανθρωπία χωρίς να είναι σε θέση να την εξασφαλίσει το Κράτος. **Παλαιοί Αξονικοί Τομογράφοι δεν μπορούν να επισκευαστούν γιατί δεν κυκλοφορούν πια ανταλλακτικά στην αγορά (π.χ. Νοσοκομείο Λαμίας)**. Φτάνουν σε σημείο τα Νοσοκομεία να ζητάνε και να παίρνουν ανταλλακτικά από παροπλισμένους Αξονικούς ιδίου τύπου από άλλα Νοσοκομεία!!!

**Σε Αξονικούς Νοσοκομείων δεν χορηγεί άδεια λειτουργίας ο ΔΗΜΟΚΡΙΤΟΣ (π.χ. Νοσοκομείο ΚΑΡΠΕΝΗΣΙ), λόγω ακαταλληλότητάς τους.**

**Οι Διοικήσεις των Νοσοκομείων για την προμήθεια νέων Αξονικών έπαψαν να απευθύνονται στον κο Πολάκη. Γνωρίζουν ότι η επαρκής χρηματοδότηση των Νοσοκομείων είναι μόνο για την τηλεόραση. Απευθύνονται σε μεγάλα Ιδρύματα της Χώρας (Ίδρυμα Νιάρχου, Ίδρυμα Μποδοσάκειο, Ωνάσειο κ.α.).** Οι ίδιοι Υπουργοί Υγείας κατευθύνουν τους φορείς και τις Διοικήσεις να απευθυνθούν για Δωρεά Αξονικών Τομογράφων σε μεγάλα Ιδρύματα της χώρας.

**Δυστυχώς πεθαίνουν Ασθενείς σε Νοσοκομεία που δεν έχουν Αξονικό Τομογράφο ή είναι χαλασμένος λόγω καθυστέρησης στη διάγνωση.** **Φυσικά σε κανένα πιστοποιητικό θανάτου δεν αναγράφεται ως αιτία θανάτου η έλλειψη Αξονικού Τομογράφου και η καθυστερημένη χειρουργική αντιμετώπιση της Νόσου.**

**Οι χειρουργοί Ιατροί έχουν σώσει πολλούς Ασθενείς χειρουργώντας τους στα τυφλά, στην ύστατη προσπάθεια να τους σώσουν.** **Οι εν λόγω Ασθενείς θα είχαν πεθάνει εάν οι Ιατροί τηρούσαν το θεραπευτικό πρωτόκολλο και δεν έβαζαν το κεφάλι τους στο ντορβά.** Εφημερεύοντα Νοσοκομεία διαθέτουν καινούργιους πολυτομικούς Αξονικούς και δεν υπάρχει προσωπικό να λειτουργήσουν στις τρεις βάρδιες. **Λειτουργούν μόνο το πρωί!!! Απόγευμα και νύκτα όποιος αρρωστήσει,** πάθει τροχαίο και είναι άκρως απαραίτητη η Αξονική, διακομίζεται, ταλαιπωρείται και κινδυνεύει η ζωή του.

**ΚΑΤΑΣΤΑΣΗ ΝΟΣΟΚΟΜΕΙΩΝ ΣΕ ΑΞΟΝΙΚΟΥΣ ΤΟΜΟΓΡΑΦΟΥΣ**

**ΝΟΣΟΚΟΜΕΙΑ ΠΟΥ ΕΦΗΜΕΡΕΥΟΥΝ ΚΑΙ ΔΕΝ ΈΧΟΥΝ ΚΑΘΟΛΟΥ ΑΞΟΝΙΚΟ ΤΟΜΟΦΡΑΦΟ:** Έλενας Βενιζέλου, Αγλαΐα Κυριακού, Άγιος Δημήτριος Θεσσαλονίκης, Γιαννιτσά, Έδεσα, Νάουσα, Γουμένισσα Κιλκίς, Κάρυστος, Κύμη, Μολάοι, Κυπαρισσία, Καλάβρυτα, Αίγιο (εθνική οδό), Κρέστενα, Αμαλιάδα, Ιεράπετρα, Ικαρία, Σαντορίνη.

**ΝΟΣΟΚΟΜΕΙΑ ΠΟΥ ΥΠΟΛΕΙΤΟΥΡΓΟΥΝ ΟΙ ΑΞΟΝΙΚΟΙ ΛΟΓΩ ΒΛΑΒΩΝ Ή ΕΛΛΕΙΨΕΩΝ ΠΡΟΣΩΠΙΚΟΥ**: Καρδίτσα, Πολύγυρος, Λειβαδιά (μόνο πρωινή βάρδια, εθνική οδό), Άμφισσα (μόνο πρωινή βάρδια), Θήβα (λειτουργεί 1φορά την εβδομάδα και είναι πάνω σε εθνική οδό), Χαλκίδα (μόνο πρωινή βάρδια και 3 απογεύματα), Λαμία (είναι για τα σκουπίδια), Άρτα, Γ.Ν. Λάρισας, Πανεπιστημιακό Λάρισας (ο ένας εκ των δύο), Πρέβεζα, Κέρκυρα, Λευκάδα, Φιλιάτες.

**ΝΟΣΟΚΟΜΕΙΑ ΠΟΥ ΔΕΝ ΛΕΙΤΟΥΡΓΟΥΝ ΑΥΤΗ ΤΗ ΣΤΙΓΜΗ ΟΙ ΑΞΟΝΙΚΟΙ ΛΟΓΩ ΒΛΑΒΩΝ:** Σισμανόγλειο, Σητείας, Άγιος Νικόλαος, Καρπενησίου, Μεσολογγίου.

**ΣΗΜΕΙΩΣΗ: Μεταξύ των Νοσοκομείων Λάρισας και Αττικής (εθνική οδός) ΔΕΝ ΥΠΑΡΧΕΙ ΑΞΟΝΙΚΟΣ ΤΙΣ ΠΕΡΙΣΣΟΤΕΡΕΣ ΩΡΕΣ ΤΟ 24ΩΡΟ. 365 ΧΙΛΙΟΜΕΤΡΑ ΕΘΝΙΚΗ ΟΔΟ. ΣΤΟ ΝΟΣΟΚΟΜΕΙΟ ΑΙΓΙΟΥ (που είναι πάνω στην ΕΘΝΙΚΗ ΟΔΟ ΔΕΝ ΛΕΙΤΟΥΡΓΕΙ Ο ΑΞΟΝΙΚΟΣ. Κινδυνεύουν ή όχι οι Ασθενείς;**

**Σημαντικό επίσης είναι ότι στο ΠΑΓΝΗ δεν λειτουργεί λόγω βλάβης το μηχάνημα βραχυθεραπείας ή ενδοκοιλωτικής θεραπείας. Γυναίκες καρκινοπαθείς αναγκάζονται να πηγαίνουν στην Αθήνα για θεραπεία.**

Ενδεικτικά:

1. **Γ.Ν. ΚΥΜΗΣ**: Δεν έχει αξονικό τομογράφο
2. **Γ.Ν. ΚΑΡΥΣΤΟΥ**: Δεν έχει αξονικό τομογράφο
3. **Γ.Ν. ΧΑΛΚΙΔΑΣ**: Λειτουργεί πρωινή βάρδια και τρία απογεύματα την εβδομάδα, (είναι απαραίτητη η 24ωρη λειτουργία του). Είναι κατασκευής 2004 και κατά διαστήματα παρουσιάζει προβλήματα λειτουργίας από βλάβες.
4. **Γ.Ν. ΘΗΒΑΣ**: Λειτουργεί μια φορά τη βδομάδα πρωινή βάρδια με προσωπικό από το Νοσοκομείο Λειβαδιάς.
5. **Γ.Ν. ΛΕΙΒΑΔΙΑΣ**: Λειτουργεί μόνο πρωινή βάρδια και είναι κατασκευής 2006.
6. **Γ.Ν. ΛΑΜΙΑΣ**: Είναι κατασκευής 2001. Κατά διαστήματα παρουσιάζει προβλήματα από βλάβες είναι για τα σκουπίδια.
7. **Γ.Ν. ΆΜΦΙΣΣΑΣ**: Λειτουργεί μόνο πρωινή βάρδια και κατά διαστήματα παρουσιάζει προβλήματα από βλάβες.
8. **Γ.Ν. ΚΑΡΠΕΝΗΣΙΟΥ**: **Ο αξονικός τομογράφος είναι κλειστός, δεν λειτούργησε ποτέ. Στο Καρπενήσι εγκαταστάθηκε (μετά από δωρεά από το Ωνάσειο) μεταχειρισμένος. Λόγω του μεγάλου ποσού που χρειάζεται για την συντήρηση, παραμένει κλειστός. Επειδή είναι παλιάς τεχνολογίας δεν δίνει άδεια ο Δημόκριτος.**
9. **Γ. Ν. ΑΓΙΟΥ ΝΙΚΟΛΑΟΥ**: Ο αξονικός τομογράφος λειτουργεί. Υπάρχει σημαντικό πρόβλημα με τις εφημερίες των ακτινολόγων ιατρών. Λόγω έλλειψης ιατρών, 5 μέρες το μήνα δεν λειτουργεί. Το γεγονός είναι σημαντικό για το λόγο ότι ο Άγιος Νικόλαος καλύπτει όλον τον νομό Λασιθίου.
10. **Γ.Ν. – Κ.Υ. ΙΕΡΑΠΕΤΡΑΣ**: Στο νοσοκομείο δεν υπάρχει αξονικός τομογράφος. Οι πολίτες εξυπηρετούνται κυρίως από το ιδιωτικό κέντρο που υπάρχει στην πόλη.
11. **Γ.Ν. – Κ.Υ. ΣΗΤΕΙΑΣ**: Αξονικός τομογράφος χαλασμένος (δύσκολη η επισκευή του λόγω υψηλού κόστους). Είχε αγοραστεί από δωρεές των πολιτών της Σητείας.
12. Προβλήματα επίσης υπάρχουν: α) υπέρηχος παλιάς τεχνολογίας, β) μηχάνημα οστικής μάζας χαλασμένο, γ) μαστογράφος χαλασμένος.
13. **ΠΑ.Γ.Ν.Η.:** Δεν λειτουργεί εδώ και πολύ καιρό το μηχάνημα βραχυθεραπείας ή ενδοκοιλωτικής θεραπείας. Όσες γυναίκες χρίζουν τη συγκεκριμένη θεραπεία απευθύνονται στην Αθήνα.
14. **Γ.Ν. ΝΑΟΥΣΑΣ ( Ν. ΗΜΑΘΙΑΣ ):** Δεν έχει Αξονικό Τομογράφο
15. **Γ.Ν. ΕΔΕΣΣΑΣ  ΚΑΙ ΓΝ ΓΙΑΝΝΙΤΣΩΝ (Ν.ΠΕΛΛΑΣ):** Ολόκληρος νομός δεν έχει αξονικό τομογράφο
16. **Γ.Ν. ΠΟΛΥΓΥΡΟΥ (Ν. ΧΑΛΚΙΔΙΚΗΣ):** Ο αξονικός λειτουργεί μόνο τα πρωινά ωράρια , εκτός Σαββάτου και Κυριακής , εξαιτίας της έλλειψης Γιατρών. Εργάζονται μόνο δύο γιατροί, κι αναμένεται να μείνει ένας, οπότε θα υπολειτουργήσει περισσότερο, σε νομό που συγκεντρώνει ένα εκατομμύριο τουρίστες.
17. **Γ.Ν. ΓΟΥΜΕΝΙΣΑΣ (ΚΙΛΚΙΣ):**Δεν έχει Αξονικό Τομογράφο
18. **Γ.Ν. ΙΚΑΡΙΑΣ:** Δεν έχει Αξονικό Τομογράφο
19. **Γ.Ν. ΑΓ ΔΗΜΗΤΡΙΟΣ ΘΕΣΣΑΛΟΝΙΚΗΣ:**Δεν έχει Αξονικό Τομογράφο
20. **Γ.Ν. ΜΕΣΟΛΟΓΓΙΟΥ**: Ο Αξονικός Τομογράφος λειτούργησε από αρχές 2015 για έξι μήνες. Έκτοτε δεν λειτουργεί μέχρι σήμερα λόγω βλάβης και έλλειψης προσωπικού.
21. **Γ.Ν. ΚΑΡΔΙΤΣΑΣ**: Ο Αξονικός λειτουργεί πρωινή βάρδια και μερικά απογευματινά. Πολλές φορές παρουσιάζει προβλήματα και όταν δε λειτουργεί οι αξονικές γίνονται στο Νοσοκομείο Τρικάλων.
22. **Γ.Ν. ΛΑΡΙΣΑΣ**: Ο Αξονικός είναι κατασκευής 2005 και λειτουργεί σε 24ωρη βάρδια. Κατά διαστήματα παρουσιάζει προβλήματα.
23. **ΠΑΝΕΠΙΣΤΗΜΙΑΚΟ ΝΟΣΟΚΟΜΕΙΟ ΛΑΡΙΣΑΣ:** Έχει δύο αξονικούς. Ο καινούργιος λειτουργεί σε 24ωρη βάρδια. Ο παλιός μόνο για τα απογευματινά ραντεβού και κατά διαστήματα παρουσιάζει προβλήματα.
24. **Γ.Ν. ΠΡΕΒΕΖΑΣ:** Στο νοσοκομείο Πρέβεζας λειτουργεί **Αξονικός Τομογράφος (2 τομών)** από το 2005. Η υπόσχεση για αξονικό καινούργιας τεχνολογίας (16 τομών) έχει μείνει στα χαρτιά. Η υποστελέχωση του νοσοκομείου Πρέβεζας και η ασθένεια του Διευθυντή της Παθολογικής κλινικής **αναστέλλουν την λειτουργία της Παθολογικής κλινικής** και οι ασθενείς θα διακομίζονται σε κοντινά νοσοκομεία.
25. **Γ.Ν. ΚΕΡΚΥΡΑΣ**: Αξονικός παλιάς τεχνολογίας που έχει ξεπεράσει το όριο ζωής του. Συχνά τα προβλήματα, κυρίως με την λυχνία, **με αποτέλεσμα οι ασθενείς να μην βρίσκουν την υγειά τους.**
26. **Γ.Ν. ΛΕΥΚΑΔΑΣ:** Στο καινούργιο νοσοκομείο που κατασκευάζεται δεν έχει προβλεφθεί αξονικός τομογράφος**. Αυτός που λειτουργεί σήμερα (15ετίας) είναι από μεταφορά από άλλο νοσοκομείο της περιφέρειας.** Βλάβες συχνές, χωρίς αξιόπιστα αποτελέσματα. Η εταιρία που το συντηρεί έχει ζητήσει την αντικατάσταση του.
27. **Γ.Ν. ΑΡΤΑΣ:** Ο Αξονικός του νοσοκομείου Άρτας παρουσιάζει συχνά προβλήματα, **με αποτέλεσμα οι ασθενείς να απευθύνονται στο ιδιωτικό της Άρτας που φέρει το όνομα της Υπουργού Διοικητικής ανασυγκρότησης.**
28. **Γ.Ν. ΦΙΛΙΑΤΩΝ:** Μονοτονικός (παλιάς τεχνολογίας) αξονικός τομογράφος στο νοσοκομείο Φιλιατών που έχει εγκατασταθεί το 2003. Δεν έχει αρχειοθέτηση εξετάσεων και σύστημα fax. Έχει ξεπεράσει το όριο ζωής του. **Συχνές βλάβες και η εταιρία που το συντηρεί να μην μπορεί να το υποστηρίξει σε ανταλλακτικά, ότι υπάρχει σε stock.** Μεγάλη έλλειψη προσωπικού.
29. **Γ.Ν. ΣΙΣΜΑΝΟΓΛΕΙΟ:** Χαλασμένος.
30. **ΝΟΣΟΚΟΜΕΙΟ ΕΛΕΝΑΣ:** Δεν έχουν καθόλου Αξονικό.
31. **ΠΑΙΔΩΝ ΑΓΛΑΪΑ ΚΥΡΙΑΚΟΥ:** Δεν έχουν καθόλου Αξονικό.
32. **Γ.Ν. ΜΟΛΩΝ:** Δεν έχουν καθόλου Αξονικό.
33. **Γ.Ν. ΚΥΠΑΡΙΣΣΙΑΣ**: Δεν έχουν καθόλου Αξονικό.
34. **Γ.Ν. ΚΑΛΑΒΡΥΤΩΝ:** Δεν έχουν καθόλου Αξονικό.
35. **Γ.Ν. ΚΡΕΣΤΕΝΑ:** Δεν έχουν καθόλου Αξονικό.
36. **Γ.Ν. ΑΜΑΛΙΑΔΑΣ:** Δεν έχουν καθόλου Αξονικό.
37. **Γ.Ν. ΣΑΝΤΟΡΙΝΗΣ:** Δεν έχουν καθόλου Αξονικό.

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ